Čepček, Martin, poslanec NR SR (2023-02-03):
Ďakujem pekne. Vážené kolegyne, vážení kolegovia, nechcem sa opakovať, už včera som vystúpil, myslím, že dvanásť minút to trvalo. Nechcem sa teda opakovať, budem reagovať len na pár vecí, ktoré ma zaujali a v ktorých viem povedať aj svoj nejaký vlastný príklad. Ja som spolupredkladateľ tohto zákona tiež. Keďže ja som predkladal dva návrhy zákona, ktoré boli prísnejšie od tohto, ja by som bol veľmi rád, aby to bolo v takom znení, ako som to predkladal ja, ale keďže som chcel, aby tento zákon mal šancu prejsť, tak som sa pripísal k návrhu poslancov z koalície, lebo sú tam nielen poslanci z OĽANO, ale je tam aj poslanec zo SME RODINA. Ak sa bude meniť tento zákon, ja budem rád, lebo si myslím, že tie štátne sviatky by mali teda byť v rovnakej pozícii, tak ako som to navrhol ja. A teraz skúsim k tomu zákonu. Vyčítal som tu včera kolegom, že od začiatku volebného obdobia si nechajú diktovať strane SaS. A ja si to myslím stále, lebo ak si spomeniete na to, keď sa schvaľovala súdna reforma, ako som sa nevinnou otázkou alebo dvoma spýtal pani ministerky Kolíkovej vtedy a ona namiesto toho, aby mi slušne odpovedala, na mňa vyskočila, doslova vyskočila, začala po mne vrieskať a vy ste namiesto toho, aby ste si ma zastali, že vy ste náš koaličný alebo ty si náš koaličný poslanec, tak vy ste povedali, že ale to je náš koaličný partner, treba poslúchať. A ja, že a vy ste kde predložili tie návrhy zákona, ktoré ste chceli vy? Však vy ste mali 53 poslancov, vy ste si mali diktovať podmienky. Vy ste mali povedať, ide ten najťažší zákon, napríklad voľná nedeľa, ochrana života atď. a keď nám to neprejde, odchádzame a budeme si hľadať iného koaličného partnera, a vtedy v tom čase nebol tak roztrieštený poslanecký klub, tak sa to možno aj dalo. No a nebudem viacej útočiť. To je len taký príklad, ako by sa to dalo, keďže vtedy súdnu reformu ste donútili schváliť. Ja som síce nehlasoval ako jediný koaličný poslanec a iné veci, kilečko 1, kilečko 2, kilečko 3 atď. Ja som tiež za to nehlasoval ako jediný koaličný, teda za, myslím, prvý som nehlasoval ako koaličný a už potom som koaličným nebol. Takže vy ste si nechali nanútiť tú ideológiu, takže ja len, aby ste, páni kolegovia z koalície, vedeli, že toto bol ten dôvod, kvôli čomu prišlo k roztržkám, že vy ste veľmi ustupovali. No a teraz skúsim k tomu zákonu pár vecí. Ja som niekoľkokrát navštívil krajiny, ako je Švajčiarsko, a z osobnej skúsenosti viem, že tam nielen nedele majú zatvorené obchody, ale dokonca reštaurácie majú zatvorené v pondelok. Dokonca majú obchody zatvorené aj cez cirkevné sviatky, pritom to nie je katolícka krajina, a napriek tomu sa tam nikto nesťažuje, lebo si osobne myslím, že ten predaj on sa nezníži, on sa len presunie na tie dni, kedy budú obchody otvorené, od pondelka do soboty. Ja som vyrastal v dobe ešte v minulom režime a pamätám si, keď boli obchody v nedeľu zatvorené a ja som plynule aj v tejto dobe preskočil na ten model, že nakupujem v piatok, v sobotu alebo v pondelok a ako vidíte, nezahynul som. Nezahynul som. Jedlo mi nechýba, oblečenie tiež nie. Ja si myslím, že tu nie je žiadny racionálny dôvod, aby tie obchody kvôli tým zamestnancom neostali zatvorené v nedeľu. Veď si povedzme, kto tie obchody má otvorené. Bol tu spomenutý jeden obchodný reťazec. Ten obchodný reťazec má obchodné domy, hlavne potraviny, hlavne v obciach, ale my v obci, v ktorej žijem, obchod otvorený máme v sobotu do dvanástej a v nedeľu vôbec. Takže komu to vyhovuje? Vyhovuje to všetkým nadnárodným reťazcom, ktoré sú v konkurenčnom boji, a vyhovuje im to, resp. nevyhovuje im to, musia, lebo keď má jeden otvorený, druhý aj tretí, aj štvrtý musí mať otvorené, lebo inak by tam bola šanca, že stratí zákazníka. No ale keby sme my obmedzili tento predaj v nedeľu, tak by sa toto nestalo. Tí ľudia by si nakúpili v sobotu, v piatok, v pondelok, priebežne počas týždňa. No ja teda neviem, ale ja si myslím, že tento zákon je dobrý a pomôže, ako som tu spomenul včera v rozprave, aj čo sa týka zdravotnej stránky obyvateľstva a môžem pár slovami, nechcem to naťahovať, povedať, v podstate tie problémy, ktoré ten nedeľný predaj odstráni. Ak je pracovný čas dlhší ako 60 hodín týždenne, čo sa týka zamestnancov, je riziko infarktu myokardu dvojnásobné, teda sa zvýši na dvojnásobok a zvýšený výskyt porúch rytmu srdca. Práca nadčas 10 hodín týždenne spôsobuje zvýšenú potrebu užívať lieky na gastro o 23 %, o jednu štvrtinu. Skrátenie a nepravidelnosť spánku, čo pri stávaní po šiestom dni, resp. siedmom dni práce zvyšuje riziko obezity a oslabenie imunity. Osobitne dôležité, prízvukujem, v čase korona pandémie, keď teda si ľudia viacej oddýchli v tú nedeľu, lebo to bol ako sanitárny deň. Zamestnanec siaha vo zvýšenej miere po alkohole, cigaretách a k nezdravému stravovaniu, lebo ešte aj tú nedeľu sa musí ponáhľať do práce, nemá čas na nedeľný obed. Pri práci v noci a v nedeľu je preukázaný a zvýšený výskyt pracovných úrazov. No z čoho asi? Z nedostatku spánku a z únavy. Celoeurópsky prieskum medzi zamestnancami vyhodnocuje psycho-negatívne následky. Všeobecné vyčerpanie vo výške 40 %, bolesti hlavy vo výške 30 až 38 %, nervozita viac ako 28 % a poruchy spánku 20 %. To znamená, že ak my chceme mať zdravú spoločnosť, mali by sme nedeľný predaj, teda tento zákon, ktorý obmedzí nedeľný predaj, schváliť. Som za to, aby sme napríklad tým brigádnikom alebo tým pracujúcim cez víkend, napríklad v sobotu, presunuli ten stopercentný príplatok na sobotu. Tým pádom by sme trošku eliminovali tú situáciu, ktorú tu niekto poukazuje, a chcem poprosiť, keďže aj ja ako spolupredkladateľ som podpísaný pod týmto zákonom, aby ste, vážení kolegovia a kolegyne, tento návrh zákona podporili. Ďakujem.